
	Παρουσίαση του βιβλίου

«361 Τάγμα Πεζικού:

Χρονικό προάσπισης προδομένης πατρίδας»
του Χαράλαμπου Α. Αλεξάνδρου

στο Σπίτι της Κύπρου

Την Παρασκευή 28 Φεβρουαρίου 2020, το Σπίτι της Κύπρου, το  Τμήμα Ιστορίας και Αρχαιολογίας του Πανεπιστημίου Κύπρου, ο Σύνδεσμος Επιζησάντων Στρατιωτών 361 Τάγματος Πεζικού 1974 και το Κυπριακό Ινστιτούτο Επιστημονικών και Ιστορικών Ερευνών, διοργάνωσαν, στο Σπίτι της Κύπρου, την παρουσίαση του βιβλίου του Χαράλαμπου Α. Αλεξάνδρου, «361 Τάγμα Πεζικού: Χρονικό προάσπισης προδομένης πατρίδας», έκδοση του Συνδέσμου Επιζησάντων Στρατιωτών 361 Τάγματος Πεζικού 1974.

Η δράση του 361 Τ.Π. βρίθει γεγονότων. Δεν θα ήταν υπερβολή να σημειωθεί ότι μέσω της δράσης του Τάγματος παρουσιάζεται μεγάλο κομμάτι των συμβάντων στο «ανατολικό μέτωπο» του πολέμου καθ’ όλη τη διάρκειά του, από τις 20 Ιουλίου μέχρι και μετά τις 14 Αυγούστου. Σταθερή άμυνα και σημαντικές μάχες, αλλοπρόσαλλες διαταγές και οπισθοχωρητικές κινήσεις, αγωνιώδεις προσπάθειες επιβίωσης και φρικτές στιγμές αιχμαλωσίας είναι ζεύγη εννοιών που διατρέχουν το βιβλίο. Το βιβλίο θέτει τα γεγονότα στις πραγματικές ιστορικές τους διαστάσεις. 

Τους παρευρισκόμενους καλωσόρισε η Μορφωτική Σύμβουλος δρ Νάντια Στυλιανού και στη συνέχεια έδωσε τον λόγο στον Πρέσβη της Κυπριακής Δημοκρατίας κ. Κυριάκο Κενεβέζο ο οποίος απηύθυνε χαιρετισμό, ενώ ακολούθως ανέγνωσε την ομιλία για το βιβλίο, του Υπουργού Εξωτερικών της Κυπριακής Δημοκρατίας κ. Νίκου Χριστοδουλίδη.

Στην εκδήλωση, την οποία συντόνιζε ο Διευθυντής του Κυπριακού Ινστιτούτου Επιστημονικών και Ιστορικών Ερευνών κ. Σάββας Πραστίτης, χαιρετισμό απηύθυναν ο Υπουργός Αγροτικής Ανάπτυξης και Τροφίμων της Ελληνικής Δημοκρατίας, κ. Μάκης Βορίδης, ο Αναπληρωτής Πρόεδρος του Συνδέσμου Επιζησάντων Στρατιωτών 361 Τ.Π, κ. Ανδρέας Χατζηγιάννης, η θυγατέρα του μοναδικού Ελλαδίτη πεσόντος του Τάγματος, κ. Ανδρονίκη Σταύρου, και ο Διευθυντής του Κυπριακού Ινστιτούτου Επιστημονικών και Ιστορικών Ερευνών, κ. Μάριος Θρασυβούλου.

Το βιβλίο παρουσίασε ο Αναπληρωτής Καθηγητής του Τμήματος Ιστορίας και Αρχαιολογίας του Πανεπιστημίου Κύπρου, κ. Πέτρος Παπαπολυβίου.

Τέλος ο συγγραφέας του βιβλίου, στην αντιφώνησή του, ευχαρίστησε όλους όσοι συνετέλεσαν στην παρουσίαση της έκδοσης.

Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας της Κυπριακής Δημοκρατίας.

